ΓΡΑΠΤΗ ΕΡΩΤΗΣΗ E-3220/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(26 Οκτωβρίου 1998)

Θέμα: Ατασθαλίες στη Cerceda της Κορούνια (Γαλικία, Ισπανία)

Η Α.Ε. SOGAMA είναι μια δημόσια επιχείρηση διαχείρισης του περιβάλλοντος η οποία δημιουργήθηκε από τις αυτόνομες αρχές ως μέσο εκτέλεσης των καθηκόντων τους σε αυτόν τον τομέα. Για την ανάπτυξη της δράσης της, η συγκεκριμένη επιχείρηση, η οποία θα στηριχθεί στην κοινοτική χρηματοδότηση, κάλεσε διάφορες επιχειρήσεις να υποβάλουν σχέδια για την οικοδόμηση ενός θερμοηλεκτρικού εργοστασίου επεξεργασίας απορριμμάτων στο δήμο της Cerceda (Κορούνια). Η αρχική διαδικασία επιλογής ακυρώθηκε και αργότερα το έργο ανατέθηκε σε μια επιχείρηση εγκατεστημένη εκτός της Αυτόνομης Κοινότητας, χωρίς σχετική ανακοίνωση και εν αγνοία των συνδικάτων. Σημαντικές προσωπικότητες, συμπεριλαμβανομένου και του Διαμεσολαβητή της Γαλικίας αποδοκίμασαν δημόσια την ανάθεση αυτή έργου αφήνοντας να εννοηθεί ότι δεν έγιναν σεβαστοί οι διοικητικοί κανόνες και φθάνοντας στο σημείο να κατηγορήσουν τις περιφερειακές αρχές ότι έχουν υιοθετήσει ένα είδος ανώνυμης εταιρείας με σκοπό να διαφύγουν τον έλεγχο κάθε δημόσιας αρχής.

Οι εργαζόμενοι σε αυτόν τον τομέα έχουν προσφύγει ενώπιον της Ισπανικής Δικαιοσύνης μέσω των συνδικαλιστικών εκπροσώπων τους.

1. Δεδομένου ότι το συγκεκριμένο σχέδιο οικοδόμησης στηρίζεται σε κοινοτική χρηματοδότηση, μπορεί η Επιτροπή να πιέσει τις αρμόδιες αρχές για την έναρξη έρευνας, έτσι ώστε να μελετηθούν οι καταγγελίες των ισπανικών συνδικάτων;

2. Λαμβάνοντας υπόψη ότι η Γαλικία βρίσκεται μεταξύ των ευρωπαϊκών περιοχών με τους μεγαλύτερους δείκτες ανεργίας, δεν θεωρεί η Επιτροπή ότι τα ευρωπαϊκά κονδύλια που προορίζονται για το προαναφερθέν σχέδιο οικοδόμησης θα εκπλήρωναν ουσιαστικότερα τον αντικειμενικό τους σκοπό εάν οι δικαιούχες επιχειρήσεις ήταν εγκατεστημένες και διατηρούσαν εργοστάσια στη Γαλικία;

3. Με ποιό τρόπο θα μπορούσε η Επιτροπή να μεσολαβήσει στις Ισπανικές Αρχές με απώτερο σκοπό την εξασφάλιση της τήρησης της κοινοτικής νομοθεσίας σχετικά με το περιβάλλον και συγκεκριμένα: α) της Οδηγίας 91/156/ΕΟΚ(1) σχετικά με τα απόβλητα, β) της Οδηγίας 85/337/ΕΟΚ(2) σχετικά με την εκτίμηση των επιπτώσεων ορισμένων ιδιωτικών και δημόσιων σχεδίων στο περιβάλλον, γ) της Οδηγίας 90/313/ΕΟΚ(3) σχετικά με την ελευθερία της πληροφόρησης στον τομέα του περιβάλλοντος;

4. Σε ποιό μέτρο κρίνει η Επιτροπή, ως θεματοφύλακας των Συνθηκών, ότι οι εργαζόμενοι των επιχειρήσεων της Γαλικίας έχουν γίνει αντικείμενο διακρίσεων εξαιτίας της ανάθεσης των έργων σε ξένη εταιρεία;

Απάντηση του κ. Monti εξ ονόματος της Επιτροπής

(14 Ιανουαρίου 1999)

1. Η Επιτροπή ενέκρινε στις 7 Μαΐου 1998 τη συγχρηματοδότηση από το ταμείο συνοχής του σχεδίου σχετικά με τη διαχείριση απορριμμάτων στη Γαλικία. Το εν λόγω σχέδιο περιλαμβάνει την κατασκευή του θερμοηλεκτρικού σταθμού που ανέφεραν οι αξιότιμοι βουλευτές.

Η Επιτροπή δεν έχει αντιληφθεί ενδεχόμενες ατασθαλίες κατά τη σύναψη της δημόσιας σύμβασης στην οποία αναφέρονται οι αξιότιμοι βουλευτές και της είναι δύσκολο να εκτιμήσει την εν λόγω υπόθεση με βάση τα στοιχεία που της έχουν παρασχεθεί. Επίσης, η Επιτροπή ζητεί από τους αξιότιμους βουλευτές να της παράσχουν περισσότερες διευκρινίσεις σχετικά με την εν λόγω υπόθεση έτσι ώστε να θεμελιώσει σχετικό διάβημα προς την ισπανική κυβέρνηση προκειμένου να επαληθεύσει εάν διαπράχθηκε παράβαση της κοινοτικής νομοθεσίας περί δημοσίων συμβάσεων. Οι διευκρινίσεις αυτές θα πρέπει κυρίως να αφορούν το καταστατικό της Sogama S.A. (συμμετοχή της διοίκησης στο κεφάλαιό της, στη διαχείρισή της ή στα όργανα διαχείρισης, διοίκησης ή εποπτείας, σκοπός για τον οποίο ιδρύθηκε η εταιρεία), κάθε διαθέσιμο έγγραφο σχετικά με την αρχική διαδικασία η οποία δεν ολοκληρώθηκε (σχετική προκήρυξη, πρόσκληση υποβολής προσφορών, συγγραφή υποχρεώσεων, έκθεση αξιολόγησης) καθώς και κάθε στοιχείο σχετικά με ενδεχόμενες ατασθαλίες που θα μπορούσαν να είχαν διαπραχθεί κατά τη διάρκεια της διεξαγωγής της εν λόγω διαδικασίας, όπως και κάθε στοιχείο σχετικά με τη διαδικασία με την οποία τελικά συνήφθη η σύμβαση και κάθε διευκρίνιση σχετικά με τις πιθανές παραβάσεις της κοινοτικής νομοθεσίας περί δημοσίων συμβάσεων.

2.-4. Οι κοινοτικές οδηγίες σχετικά με το συντονισμό των διαδικασιών σύναψης των δημοσίων συμβάσεων(4) συμβάλλουν στην υλοποίηση της ενιαίας αγοράς μέσω διατάξεων οι οποίες αποσκοπούν στην εξασφάλιση της τήρησης των αρχών διαφάνειας, μη εφαρμογής διακρίσεων καθώς και ίσης αντιμετώπισης. Θα ήταν ασύμβατο με τις αρχές αυτές και με την ίδια τη συνθήκη ΕΚ να υπάρξει οποιαδήποτε προτίμηση, συμπεριλαμβανομένης και τυχόν περιφερειακής, η οποία θα ευνοούσε ορισμένους υποψηφίους σε σχέση με άλλους.

3. Η τήρηση των οδηγιών 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον(5) και 91/156/ΕΟΚ του Συμβουλίου της 18ης Μαρτίου 1991 για την τροποποίηση της οδηγίας 75/442/ΕΟΚ περί των στερεών αποβλήτων(6) καθώς και πολλών άλλων διατάξεων σχετικά με τις εκπομπές στην ατμόσφαιρα αποτελεί προϋπόθεση για την έγκριση των αποφάσεων χρηματοδότησης σχετικά με σχέδια διαχείρισης απορριμμάτων στο πλαίσιο του Ταμείου Συνοχής. Όσον αφορά την οδηγία 90/313/ΕΟΚ του Συμβουλίου της 7ης Ιουνίου 1990 σχετικά με την ελεύθερη πληροφόρηση για θέματα περιβάλλοντος(7), δεν υπέπεσε στην αντίληψη της Επιτροπής σχετική παράβαση.

(1) ΕΕ L 78 της 26.3.1991, σελ. 32.

(2) ΕΕ L 175 της 5.7.1985, σελ. 40.

(3) ΕΕ L 158 της 23.6.1990, σελ. 56.

(4) Οδηγίες 93/36/ΕΟΚ, 93/37/ΕΟΚ και 93/38/ΕΟΚ της 14ης Ιουνίου 1993 (ΕΕ L 199 της 9.8.1993), καθώς και οδηγία 92/50/ΕΟΚ της 18ης Ιουνίου 1992 (ΕΕ L 209 της 24.7.1992).

(5) ΕΕ L 175 της 5.7.1985.

(6) ΕΕ L 78 της 26.3.1991.

(7) ΕΕ L 158 της 23.6.1990.